**КАЛГАРИ ,КАНАДА**

**До ръковоството на Факултета по журналистика и масова комуникация**

**на Софийския университет "Свети Климент Охридски"**

**До участниците в юбилейното тържество**

Уважаема госпожо Декан,

Уважаеми колеги,

Приемете моите поздрави по случай 40-годишнината на Факултета по журналистика и масова комуникация! Благодаря за възможността да се докосна до това събитие макар и виртуално, през хилядите километри, които лежат между Калгари в Западна Канада и Аулата на Софийския университет.

Удивително е, като се замисли човек, през какви исторически повратности трябваше да премине българската журналистика през тези години. Колко различни ценностни системи формираха посланията, изпълващи българските медии, и колко непримирими идеологии и естетики се сражават и до днес по печатните страници и в ефира. Но сред това многогласие никак не е трудно да се забележат журналистите. Имам предвид тези, които работят за гражданина от позицията на професионални умения, познания и етика. Търся лицата и гласовете на тези журналисти винаги, когато се върна в България. Благодарна съм, че ги има, и се радвам да разпозная сред тях състуденти и възпитаници на Факултета. Те са доказателството, че въпреки сътресенията на историята, Факултетът по журналистика и масова комуникация си е бил твърдо на мястото и си е вършил достойно работата. Не се съмнявам, че неговата образователна и гражданска значимост ще расте и занапред. Няма как иначе!

Моята собствена пътека води началото си от аудиториите зад Ботаническата градина и от тези съдбоносни обрати в дискусиите с преподаватели и състуденти, които ни дават да разберем, къде и защо искаме да отидем интелектуално, професионално и личностно. Никога не съм си представяла, че ще се озова толкова далече от тези аудитории в географски смисъл и толкова близо в професионален. Това вероятно означава едно – че разстоянията трябва да се скъсяват, а близостта да се използва продуктивно.

Но сега ще оставя тези идеи за друг ден. Днес е ден да се празнува. Наздраве и честит юбилей!

**Мария Бакърджиева,**

**магистър по журналистика на ФЖМК на СУ "Св. Климент Охридски"**

**Професор , доктор по комуникации**

**в Университета в Калгари, Канада**